Diari Oficial de la Generalitat Valenciana


Sumari del DOGV 5733, del 02-04-2008 (2008/2893)

Bases particulars per a la selecció i adjudicació del Programa d'Actuació Integrada per al Desenvolupament del Sector 11 del Pla General d'Ordenació Urbana de Sant Joan de Moró.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5733

Data del DOGV
:   02-04-2008

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2008/2893


Data del document
:   08-02-2008

Organisme emissor
:   Ajuntament de Sant Joan de Moró

Tipus de document
:   Informació Pública

Descriptors 

:   * Sant Joan de Moró
    * licitació
    * contracte d'obres
    * administració local
    * pla d'urbanisme
    * obres públiques

Bases particulars per a la selecció i adjudicació del Programa d'Actuació Integrada per al Desenvolupament del Sector 11 del Pla General d'Ordenació Urbana de Sant Joan de Moró. [2008/2893]  
El Ple de l'Ajuntament de Sant Joan de Moró, en la sessió ordinària del dia 31 de gener de 2008, va acordar la resolució del recurs de reposició interposat per Arcadio Ibáñez Pallarés i altres, en relació amb les bases particulars per a la programació del sector número 11 del Pla General d'Ordenació Urbana de Sant Joan de Moró, publicades en el Diari Oficial de la Comunitat Valenciana de data 31 d'octubre de 2007, número 5630.  
De conformitat amb el mencionat acord, es procedeix a publicar el text definitiu de les bases particulars que han de regir el desenvolupament de l'esmentat sector.   
Bases particulars per a la selecció i adjudicació del Programa d'Actuació Integrada per al Desenvolupament del Sector 11 del Pla General d'Ordenació Urbana del Municipi de Sant Joan de Moró (Castelló)   
Sol·licitud de programació   
Amb registre d'entrada número 3374/06 es va presentar en este ajuntament un escrit firmat per Jorge Luis Monfort Ramos, el qual actua en nom i representació de la mercantil Aritrans 96, SL, on sol·licitava, a l'empara de l'article 130 de la Llei 16/2005, de 30 de desembre, de la Generalitat, Urbanística Valenciana (LUV), la programació per mitjà de gestió indirecta, del sector número 11 del Pla General d'Ordenació Urbana de Sant Joan de Moró.  
En relació amb el desenvolupament de l'esmentat sector s'hauran de tindre en compte les determinacions incloses en les bases següents:  
I. Objecte del contracte  
El present contracte té com a objecte el desenvolupament i execució del Programa d'Actuació Integrada per al Desenvolupament del Sector 11, en sòl urbanitzable industrial terciari, sense ordenació detallada, del Pla General d'Ordenació Urbana de Sant Joan de Moró, que s'especifica en les presents bases particulars, en les quals es regulen les condicions de caràcter tècnic, jurídic, econòmic i administratiu per a la selecció del programa d'actuació integrada i d'un urbanitzador per al desenvolupament urbanístic de l'actuació.   
II. Règim jurídic   
A l'efecte del que disposa l'article 131.5 de la LUV, resultaran aplicables de forma supletòria les previsions que es consideren en les presents bases, les bases generals contingudes en l'annex II del Decret 67/2006, de 19 de maig, del Consell, pel qual s'aprova el Reglament d'Ordenació i Gestió Territorial i Urbanística (ROGTU).  
Els presents contractes tenen naturalesa jurídica especial, i en tot allò no previst en les bases adés esmentades s'aplicaran la Llei 16/2005, de 30 de desembre, de la Generalitat, Urbanística Valenciana, i el Reglament d'Ordenació i Gestió Territorial i Urbanística, aprovat pel Decret 67/2006, de 19 de maig, del Consell de la Generalitat.  
S'aplicaran de forma supletòria les disposicions contingudes en el títol IV del llibre II del Text Refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, i les establides en el reglament general de la dita llei, aprovat pel Reial Decret 1098/2001, de 12 d'octubre, així com les normes que regulen la contractació administrativa de les entitats locals que s'hi apliquen.  
III. Ordenació urbanística vigent  
El planejament vigent en el terme municipal de Sant Joan de Moró està constituït pel Pla General d'Ordenació Urbana (PGOU) aprovat per la Comissió Territorial d'Urbanisme en la sessió de 28 de juliol de 2004 (BOP núm. 98, 14 d'agost de 2004).  
El sector 11 del PGOU, el desenvolupament del qual es proposa, està ubicat en la zona industrial del municipi de Sant Joan de Moró, sent la seua superfície computable de 275.833 m²s, i el seu ús dominant l'industrial.   
L'esmentat sector 11 té adscrita una superfície de 15.435 m²s pertanyents a la xarxa primària de parc públic (PQL). L'obtenció i execució d'esta xarxa primària adscrita serà a càrrec del sector.   
L'ordenació urbanística vigent corresponent al sector està inclosa en la fitxa tècnica d'ordenació urbanística del PGOU, que s'adjunta com a annex I al present document.  
IV. Memòria de necessitats i objectius del programa d'actuació integrada   
1. Memòria de necessitats:  
Si bé ens trobem davant d'un sector delimitat en el Pla General d'Ordenació Urbana de Sant Joan de Moró, sector 11 (industrial), la necessitat efectuar una ordenació detallada complementària amb el sector 9 del Pla General i executar diverses infraestructures imprescindibles per a la correcta connexió viària dels sectors, fa necessari el desenvolupament urbanístic conjunt i simultani d'ambdós.   
Estes infraestructures que fan necessari el seu desenvolupament conjunt es concreten, en primer lloc, en la necessitat projectar en l'ordenació del sector 9 un accés al sector 11, des de l'actual glorieta del vial de la Ragina situada en el sector 9, amb capacitat per a atendre el trànsit de vehicles pesats propis de l'activitat industrial que es generarà.   
Així mateix, resultarà necessari completar l'execució del vial que separa els sectors 8 i 9 de l'actual Pla General, que connecta la glorieta adés esmentada citada amb la ronda de Sant Joan de Moró - carretera CV-160 (variant de Sant Joan de Moró), amb l'objecte de poder atendre el trànsit pesat que es generarà principalment mitjançant el desenvolupament del sector 11.   
Les propostes dels programes que es presenten, corresponents als dos sectors que s'han d'executar conjuntament, hauran de resoldre cada un d'estos, els objectius legalment establits com a mínims en l'article 124 de la Llei Urbanística Valenciana. En especial, hauran de considerar-se col·lectors d'aigües pluvials fins al caixer pluvial públic i col·lectors d'aigües residuals fins a l'emplaçament previst en el Pla General per a la nova EDAR, o en cas de no resultar possible esta solució, es projectaran els col·lectors fins una estació de bombament d'aigües residuals i s'inclourà la conducció de les dites aigües fins a la xarxa de clavegueram municipal.  
Quant a l'abastiment d'aigua, el sector es farà càrrec, junt amb la resta dels altres sectors implicats, de la part proporcional de les despeses originades per la realització d'una infraestructura comuna necessària per a dotar del subministrament d'aigua adequat els sectors, que considerarà la connexió amb el depòsit regulador per al servei d'abastiment d'aigua potable, el qual haurà de ser dotat de la capacitat suficient.   
El desenvolupament del sector 11 comportarà l'obtenció i execució de la xarxa primària de parc públic -PQL- adscrita a l'esmentat sector, el desenvolupament del qual s'efectuarà de conformitat amb l'avantprojecte redactat per l'arquitecte municipal, el qual es troba disponible en la pàgina web de l'Ajuntament.  
Igualment, s'haurà de considerar també, en el desenvolupament del sector 11, l'execució del tram de les vies de servei de l'actual camí de la Ragina, limítrof amb la superfície d'este. L'execució de les esmentades vies de servei s'haurà d'efectuar de conformitat amb el projecte d'Adequació dels Vials de Servei en el Camí de la Ragina, Sant Joan de Moró (Castelló), redactat per Ingeniería de Castellón, SL.  
2. Objectius de la programació:  
Tal com s'indica en el punt anterior -Memòria de necessitats - El sector 11 haurà de ser objecte d'un desenvolupament simultani i conjunt amb el sector 9.  
Són objectius de la programació:   
A) Gestionar la transformació jurídica de les finques afectades pels programes.   
En este sentit, l'urbanitzador dels programes estarà obligat a:  
- Demanar, dels corresponents registres (de la Propietat i Cadastre), tota la informació de les finques i titulars de drets i deures inclosos en l'actuació.  
- Fitar i delimitar les parcel·les aportades a la reparcel·lació amb caràcter previ a la redacció del projecte.  
- Presentar per a la seua aprovació el projecte de reparcel·lació.  
- Pagar els creditors nets abans que la reparcel·lació accedisca al Registre de la Propietat.  
- Inscriure en el Registre de la Propietat les noves finques resultants, especialment les destinades al domini públic.  
- Fer constar en el Registre de la Propietat les afeccions existents.  
- Cancel·lar les finques cadastrals aportades a la reparcel·lació i inscriure les resultants en el Cadastre.  
- Qualssevol altres actuacions necessàries per a la transformació jurídica de les finques afectades.   
B) Urbanitzar completament la unitat d'execució que constitueix l'objecte del programa i realitzar les obres públiques addicionals que calguen. En concret:  
S'executarà el tram del vial de servei de l'actual camí de la Ragina limítrof amb la superfície d'este, considerant-se una connexió provisional al vial esmentat.  
S'executaran també els col·lectors d'aigües residuals i d'aigües pluvials externs al sector, necessaris per a l'evacuació de les aigües d'este.   
A fi de poder atendre el trànsit pesat que es generarà mitjançant el desenvolupament principalment d'este sector 11, s'executarà el tram que ha de completar l'execució del vial que separa els sectors 8 i 9 de l'actual Pla General, que connecta la glorieta del vial de la Ragina, situada entre els esmentats sectors, amb la ronda de Sant Joan de Moró - carretera CV-160 (variant de Sant Joan de Moró). Este tram que s'ha d'executar es troba inclòs en la unitat d'execució número 2 del sector 8 del Pla General; per això, la disponibilitat dels terrenys necessària per a l'execució de l'obra s'haurà d'obtindre a càrrec del sector mitjançant el sistema d'expropiació.  
S'haurà d'executar la connexió dels sectors 9 i 11, a través del barranc que els separa, mitjançant un pont que connecte este últim sector amb el vial que haurà de projectar-se en l'ordenació del sector 9. Este pont tindrà, en tota la seua longitud, una amplària mínima de 25 metres, i serà adequat per a suportar el trànsit pesat.  
S'executarà la part adscrita al sector del parc públic (PQL) previst en el Pla General d'Ordenació Urbana, amb el seu accessos provisionals des de les vies públiques existents.   
L'àrea de repartiment estarà integrada per la superfície computable del sector i la xarxa primària adscrita a este, sent el seu aprofitament tipus de 0,66641 m²t/m²s.  
C) Connectar i integrar adequadament la urbanització amb les xarxes d'infraestructures d'energia, comunicacions i serveis públics existents.  
Hauran de resoldre's les qüestions següents:  
· Sistema viari:  
L'accés al sector s'efectuarà mitjançant el vial que ha de projectar-se en el sector 9, amb una amplària mínima de 25 metres, que enllaçarà amb l'actual glorieta del vial de la Ragina situada entre els sectors 8 i 9 del PGOU de Sant Joan de Moró. Resultarà necessària l'execució d'un pont que enllace l'esmentat vial amb la xarxa viària pròpia del sector.   
La necessitat de connectar adequadament el sector, de manera que permeta la fluïdesa del trànsit que es generarà com a conseqüència de les activitats que s'han d'instal·lar en la zona, fa necessària l'execució del tram del vial - excloent el vial de servei a este previst - Inclòs en la unitat d'execució número 2 del sector 8 del Pla General d'Ordenació Urbana de Sant Joan de Moró. D'esta manera s'aconseguirà la plena i necessària funcionalitat del vial.  
Tant l'execució de l'esmentat tram del vial, com l'obtenció dels terrenys per on transcorre, serà a càrrec del sector 11.   
Les vies hauran d'entroncar adequadament amb els vials de servei de les vies de la Ragina, podent per a això projectar-se una nova glorieta.  
Es procurarà la implantació de carril bici de manera que puga accedir-se per este mitjà a la major part de les illes que es projecten.  
Els carrils per a bicicletes tindran una amplària mínima de 2,5 metres.  
Les calçades es projectaran per a suportar trànsit pesat intens.  
Les voreres es projectaran, a tot arreu que puguen servir per a accés a parcel·les edificables, amb rastell muntable prefabricat de formigó i solera de formigó H-25 proveïda de maçàs electrosoldat, 20x20 cm de 8 mm de diàmetre amb 15 cm de grossària mínim. Amb juntes de dilatació cada 6 metres com a màxim.  
· Abastiment d'aigua:  
Les xarxes que s'han d' implantar connectaran i emmallaran amb la xarxa general d'abastiment del municipi.   
· Sanejament:  
La xarxa de sanejament es dissenyarà perquè funcione per gravetat llevat d'aquells trams en què per la topografia del terreny resultara impossible. Es dissenyarà tenint en compte afavorir l'evacuació, per gravetat, de les aigües residuals cap a l'emplaçament previst en el Pla General per a la nova estació depuradora d'aigües residuals del municipi.  
Fins que no estiga construïda l'EDAR esmentada s'haurà de preveure, així mateix, una solució provisional per a la conducció fins a empalmar amb la xarxa municipal existent de clavegueram. Esta solució provisional es realitzarà preferentment per gravetat i, en el cas que això no siga possible, es permetrà la realització de bombaments, els quals hauran de quedar degudament previstos en el projecte d'urbanització.   
· Pluvials:  
S'haurà de projectar el drenatge de les aigües pluvials en el sector, tenint en compte també la recollida i conducció d'aquelles que hi donen provinents d'altres zones.   
L'abocament d'estes haurà de realitzar-se al caixer públic que dispose de capacitat suficient.  
· Subministrament elèctric:  
Les línies elèctriques aèries existents seran soterrades al seu pas pel sector.  
S'haurà de considerar el subministrament d'energia elèctrica al sector d'acord amb la normativa vigent i les directrius de l'empresa que presta el servei en la zona, havent de preveure així mateix, les actuacions en la línia de mitjana tensió fins a la subestació transformadora d'energia elèctrica que pogueren resultar necessàries, així com les possibles millores en esta que resulten necessàries per a garantir l'adequat subministrament d'energia elèctrica al sector.  
· Enllumenat públic:  
Es procurarà la utilització de criteris i elements d'il·luminació semblants als que instal·le l'Ajuntament de Sant Joan de Moró.   
· Telecomunicacions:  
El desenvolupament del sector en este aspecte haurà de dotar la urbanització de les xarxes corresponents.  
· Jardineria i zones verdes:  
Haurà de realitzar-se l'enjardinament de les zones verdes mantenint el màxim nombre dels exemplars d'interés existents en les zones esmentades.  
El disseny de la zona verda atendrà les característiques topogràfiques del terreny, no creant-se recorreguts excessivament escalonats, i complirà el que estableix l'ordre de 9 de juny de 2004 que desplega el Decret 39/2004 en matèria d'accessibilitat en el medi urbà.  
La plantació es realitzarà utilitzant majoritàriament espècies autòctones avançades al medi natural on s'actua.  
Es procurarà un disseny de les zones verdes que comporte un baix manteniment i es preveurà el reg localitzat de tot l'arbratge que es projecte, així com de les altres espècies vegetals que ho requerisquen per a un fàcil manteniment.  
Es procurarà no utilitzar en gran manera les zones amb plantació de gespa, però en el cas que estes es projecten seran dotades de reg per aspersió.  
En relació amb la zona de parc públic adscrita al sector, caldrà ajustar-se a l'avantprojecte redactat per l'arquitecte municipal, el qual es troba disponible en la pàgina web de l'Ajuntament.  
· Altres consideracions:  
- S'haurà d'aportar, amb anterioritat a l'aprovació del programa, informes de les administracions sectorials les competències de les quals resulten afectades per l'actuació (domini públic hidràulic i altres que pertoquen).  
- S'haurà de presentar, amb anterioritat a l'aprovació del programa, estudis i informes favorables per a realitzar les connexions amb les corresponents companyies subministradores (llum, aigua, gas, telefonia i altres).  
- S'haurà d'incloure en el projecte d'urbanització l'execució de les obres complementàries necessàries, definides en el punt 2.B) de la base IV.   
D) Complementar les infraestructures i espais públics o reserves dotacionals en allò que calga per a no minvar ni desequilibrar els nivells de qualitat, quantitat o capacitat de serveis existents i exigibles reglamentàriament.  
E) Obtindre els sòls dotacionals públics de l'àmbit de l'actuació a favor de l'administració gratuïtament. A estos efectes:   
- L'urbanitzador efectuarà la seua inscripció en el Registre de la Propietat i en traslladarà a l'administració el corresponent certificat acreditatiu.  
- Els entregarà en perfectes condicions, una vegada concloses les obres d'urbanització, i n'estendrà la corresponent acta d'entrega.  
- Els transformadors d'energia elèctrica es consideraran dotacional privat, categoria infraestructura-servei urbà (ID\*), i s'entregaran a la companyia subministradora. Tant el sòl necessari per a la seua implantació com el cost d'esta haurà de ser assumit per tots els propietaris afectats.  
- La ubicació d'este dotacional privat s'efectuarà de manera que es distribuïsca la seua superfície entre la superfície del sector, evitant-hi concentracions. S'ubicaran junt amb les parcel·les de major superfície o en les que tinguen un major desenvolupament de façana.  
F) Obtindre l'aprofitament que legalment corresponga, amb destinació al patrimoni públic del sòl a favor de l'administració actuant de forma gratuïta.   
G) Ordenar el repartiment equitatiu de les càrregues i beneficis de l'actuació entre els afectats.   
H) Establir terminis per a edificar els solars resultants de l'actuació urbanitzadora, incloent un cronograma on s'indique expressament el termini d'edificació dels terrenys propietat de l'urbanitzador o dels propietaris adherits a la seua iniciativa de programa.  
Es fixa un termini màxim d'edificació d'un any des de la recepció provisional de les obres d'urbanització, que es podrà ampliar fins a un màxim de quatre anys més en l'acord pel qual es reben definitivament les obres d'urbanització, de forma expressament justificada.  
I) Si pertoca, i amb caràcter complementari, es fixen com a objectius a càrrec de l'urbanitzador i sense que siguen repercutibles als propietaris de terrenys afectats, l'execució dels programes de restauració paisatgística, dins de l'àmbit del programa d'actuació integrada, d'acord amb les directrius establides en la Llei 4/2004, de 30 de juny, d'Ordenació del Territori i Protecció del Paisatge.  
V. Paràmetres urbanístics  
Hem de remetre'ns al que disposa la fitxa tècnica d'ordenació urbanística que s'adjunta com a annex I al present document.   
VI. Criteris i objectius territorials i d'ordenació urbanística  
Ordenació estructural.  
No es permetran variacions en l'ordenació estructural.  
Ordenació detallada.   
- S'haurà de considerar en l'ordenació que es propose, una illa on es materialitzen els drets dels propietaris afectats per la zona verda adscrita al sector. En esta serà compatible l'ús terciari. La seua ubicació serà tocant el vial principal de connexió del sector amb el vial de la Ragina i es preveurà en eixa zona una parcel·la mínima de 200 m²s, amb una façana mínima de 10 m.  
- S'haurà de connectar el sector amb el vial de la Ragina mitjançant el vial que ha de projectar-se en l'ordenació del sector 9. Este vial enllaçarà amb la glorieta situada en el vial de la Ragina, situada entre els sectors 8 i 9. L'ordenació del sector haurà de contemplar l'execució d'un pont que travesse el barranc que serveix de separació als sectors 9 i 11 del Pla General, que enllaçarà la xarxa viària del sector amb el vial projectat en el sector 9.  
- S'haurà de contemplar un accés per a vehicles pesats a les infraestructures hidràuliques ja existents dins del sector.  
- Com a mesura de prevenció de risc d'incendis forestals, i dins de la franja de 25 metres d'amplària que ha de separar la zona edificada de la forestal, s'haurà de contemplar, en el perímetre del sector i tocant el sòl no urbanitzable de protecció forestal i de muntanyes, un pas de vehicles de vigilància i lluita contra incendis, amb una amplària mínima de 5 metres. En el cas que este no puga ajustar-se exactament al límit del sector, haurà de realitzar-se el que hi siga més pròxim i que tècnicament resulte possible i adequat.  
- L'ordenació detallada procurarà arreplegar en sòl de qualificació urbanística adequada les edificacions i infraestructures existents en el sector que no resulten incompatibles amb el desenvolupament urbanístic d'este.  
- Es dissenyarà la xarxa viària de manera que disposen de continuïtat adequada els camins actualment existents en el sector, a fi que no es prive d'accés les finques que actualment hi accedeixen a través.  
L'ordenació detallada es realitzarà mitjançant el corresponent pla parcial.   
Normes urbanístiques: donada la proximitat del sector 11 al nucli urbà de Sant Joan de Moró, les normes urbanístiques que estableix el pla parcial hauran de restringir o prohibir la implantació d'usos i activitats que puguen generar contaminació o molèsties que pogueren arribar a afectar el nucli urbà esmentat.   
VII. Objectius d'edificació privada  
Els objectius de l'edificació privada s'ajustaran a les normes urbanístiques del Pla General d'Ordenació Urbana.  
VIII. Prescripcions tècniques dels documents d'ordenació i gestió  
El document de planejament que s'ha de presentar tindrà el caràcter de pla parcial.  
El corresponent document d'ordenació haurà d'incloure, si pertoca, els coeficients correctors d'usos i tipologies.  
Tota la documentació de planejament i gestió s'haurà de presentar en paper a escala 1:1.000 o 1:2.000, excepte les seccions viàries que hauran de presentar-se a 1:100 i en suport digital en format dxf.  
Pel que fa al replantejament, els plans hauran d'estar georeferits.  
IX. Prescripcions tècniques dels projectes d'urbanització.  
El projecte d'urbanització del sector haurà de definir els detalls tècnics amb precisió suficient perquè puga ser executat, eventualment, sota la direcció d'un tècnic diferent del seu redactor original, havent de complir el que estableix l'article 52 del Text Refós de la Llei de Contractes de les Administracions Públiques.   
a) El projecte d'urbanització s'ajustarà al que disposen els articles següents:  
- 153 de la LUV i 348 del ROGTU quant a la subjecció d'este a les determinacions del planejament que desenvolupe.  
- 156 de la LUV i 350 del RGOTU quant a la documentació integrant d'este.  
- 157 de la LUV i 349 del ROGTU quant a les obres incloses en el projecte d'urbanització.  
S'adjunta com a annex II un model d'instància de la documentació mínima que ha de contindre el projecte d'urbanització, la qual haurà de figurar obligatòriament en la documentació d'este.  
b) Haurà de complir-se el Decret 39/2004, de 5 de març, del Consell de la Generalitat, pel qual es desplega la Llei 1/1998, de 5 de maig, de la Generalitat, en matèria d'accessibilitat en l'edificació de pública concurrència i en el medi urbà.  
c) Resultarà aplicable l'Ordenança Reguladora de Normes d'Urbanització de l'Ajuntament de Sant Joan de Moró.   
X. Preu de licitació  
L'estimació aproximada de les càrregues del programa, IVA inclòs, ascendeix a la quantitat cinc milions sis-cents seixanta-sis mil cent setanta-quatre euros i cinc cèntims (5.666.174,05 €), que es considera com a preu màxim de licitació a tots els efectes, i sobre la qual es calcularà l'import de la garantia provisional.  
En l'esmentada estimació es troben incloses les obres externes al sector corresponents a:  
- La part proporcional de les despeses originades per la realització de la infraestructura comuna necessària per a dotar del subministrament d'aigua adequat el sector, que preveurà la connexió amb el depòsit regulador per al servei de subministrament d'aigua potable, el qual s'haurà de dotar de la capacitat suficient. Es quantifica este import en 551.666 €.  
- Les obres externes al sector d'infraestructura de clavegueram i drenatge, l'import de les quals es quantifica en 689.582,50 €.  
- L'execució del tram de les vies de servei de l'actual camí de la Ragina que es troben incloses en la superfície d'este, el qual es quantifica en un cost estimat de 61.537,56 euros. L'execució d'estes vies s'efectuarà de conformitat amb el projecte d'Adequació dels Vials de Servei en el Camí de la Ragina, Sant Joan de Moró (Castelló), redactat per Ingeniería de Castellón, SL.  
- El cost de l'execució del parc públic adscrit al sector, que es quantifica en un cost estimat de 639.194,22 €.  
Quedaran fora d'este preu aquelles millores en infraestructures que proposen els aspirants i que, sent necessàries o convenients, no hagen sigut previstes en estes bases.   
XI. Terminis de desenvolupament i execució del programa  
1. La presentació dels textos refosos corresponents al planejament o al projecte d'urbanització haurà d'efectuar-se en el termini màxim d'un mes des que tinga lloc la notificació a l'urbanitzador de l'aprovació que impose modificacions a l'alternativa tècnica.   
2. En el termini d'un mes a partir de la notificació de l'acord d'aprovació i adjudicació definitiva del programa a l'urbanitzador, i sempre que s'haja produït igualment l'aprovació definitiva del projecte d'urbanització, es procedirà a la formalització en un document administratiu del contracte per al desenvolupament i execució del programa d'actuació integrada.  
Amb anterioritat a la formalització del contracte, l'urbanitzador haurà d'acreditar davant de l'Ajuntament la constitució de la garantia definitiva, en la quantia i forma que estableixen les presents bases.   
3. Si pertoca, l'inici del procediment de pública concurrència per a la selecció de l'empresari constructor haurà d'efectuar-se en el termini d'un mes des que adquirisca fermesa el projecte de reparcel·lació.  
4. La notificació als interessats per a l'exercici de l'opció de retribució establida en els articles 166 de la LUV haurà de practicar-se en el termini màxim d'un mes des de la formalització del PAI.   
5. El projecte de reparcel·lació haurà de ser sotmés a informació al públic per l'urbanitzador en el termini màxim d'un mes des de la finalització del termini per a l'opció per modalitat de retribució prevista en l'article 166 de la LUV. Simultàniament caldrà depositar en l'Ajuntament dos exemplars de la documentació sotmesa a informació pública.  
6. La presentació dels textos refosos corresponents al projecte de reparcel·lació haurà d'efectuar-se en el termini màxim de quinze dies des que tinga lloc la notificació a l'urbanitzador de les modificacions que s'han d' introduir en el projecte inicialment formulat.  
7. Les obres d'urbanització s'iniciaran en el termini màxim d'un mes des de la selecció de l'empresari constructor. L'inici s'acreditarà mitjançant una acta de replantejament subscrita per la direcció de les obres i un tècnic municipal. En el supòsit d'existència de creditors nets del compte de liquidació provisional, l'urbanitzador haurà d'acreditar en l'acta de replantejament el pagament a estos, o bé la consignació de la quantitat esmentada en la Tresoreria municipal.   
8. Les obres d'urbanització hauran de finalitzar en el termini màxim de díhuit mesos des del seu inici. La finalització de les obres s'acreditarà mitjançant el corresponent certificat final d'obres expedit pel director facultatiu.  
9. El termini màxim d'edificació dels solars serà d'un any des de la recepció provisional de les obres d'urbanització, que es podrà ampliar fins a un màxim de quatre anys més en l'acord pel qual es reben definitivament les obres d'urbanització, de forma expressament justificada.  
XII. Capacitat per a ser urbanitzador  
1. Podran participar en el concurs per a la selecció i adjudicació del present programa d'actuació integrada, totes les persones, naturals o jurídiques, espanyoles o estrangeres, que tinguen plena capacitat d'obrar, siguen o no propietàries dels terrenys afectats i que complisquen les condicions de solvència econòmica i financera, tècnica i professional exigibles segons les presents bases.  
2. En cap cas podran ser urbanitzadors ni promoure programes d'actuació integrada les persones en què concórrega alguna prohibició de contractar de les previstes en l'article 20 del Text Refós de la Llei de Contractes de les Administracions Públiques.   
XIII. Solvència econòmica i financera  
La justificació de la solvència econòmica i financera de l'urbanitzador s'acreditarà pels mitjans següents:  
a) Informe de dues institucions financeres o, si pertoca, justificant de l'existència d'una assegurança d'indemnització per riscos professionals.  
b) Si es tracta de persones jurídiques, presentació dels comptes anuals o un extracte d'estos, en el cas que la seua publicació siga obligatòria en la legislació del país on l'aspirant a urbanitzador estiga establit.  
Si es tracta d'un empresari individual, mitjançant la declaració de l'impost del patrimoni corresponent a la liquidació referent a l'últim exercici respecte de la data en què se sol·licite la participació, en cas que existisca eixa obligació.   
Si no està obligat a presentar l'impost sobre el patrimoni, se li exigirà la declaració de l'impost sobre la renda de les persones físiques de l'últim exercici respecte de la data en què se sol·licite la participació.   
c) Declaració sobre el volum global de negocis i, si pertoca, sobre el volum de negocis relacionat amb el desenvolupament i la promoció d'actuacions semblants que són objecte de concurs, corresponent com a màxim als tres últims exercicis.  
En el supòsit d'agrupacions d'interés urbanístic, unions temporals d'empreses o altres agrupacions de persones naturals o jurídiques que decidisquen concórrer al concurs, podran basar-se en els requisits de solvència, d'almenys, un dels seus membres.   
XIV. Solvència tècnica i professional  
1. La justificació de la solvència tècnica i professional de l'urbanitzador s'acreditarà pels mitjans següents:  
a) Presentació d'una relació dels programes d'actuació integrada, o instruments o contractes relacionats amb el planejament i la gestió urbanística semblants, promoguts i gestionats pel concursant.  
b) Indicació de l'equip tècnic, estiga o no integrat en l'estructura organitzativa de l'urbanitzador, que participarà en la gestió del programa d'actuació integrada, i especialment dels responsables del control de qualitat. Quant a esta qüestió la plantilla de l'equip tècnic haurà de disposar com a mínim dels següents efectius:  
- Un arquitecte superior.  
- Un enginyer de camins, canals i ports.  
- Un enginyer industrial o enginyer tècnic industrial.  
- Un enginyer tècnic en Topografia.  
- Un llicenciat en Dret.  
c) Titulacions acadèmiques i professionals de l'equip tècnic.  
d) Declaració que indique la mitjana anual de personal, amb menció, si és el cas, del grau d'estabilitat en l'ocupació i la plantilla del personal directiu durant els tres últims anys.  
e) Declaració del material, instal·lacions i equip tècnic de què dispose l'urbanitzador per al compliment dels seus compromisos.  
f) Declaració de les mesures adoptades per a controlar la qualitat durant el desenvolupament i execució del programa d'actuació integrada, incloent els mitjans d'estudi i investigació de què es dispose.  
g) Declaració de les mesures de gestió mediambiental que el concursant està disposat a aplicar durant el desenvolupament i execució del programa d'actuació integrada.  
2. Si per raons justificades en cada cas concret l'urbanitzador no està en condicions de presentar la documentació sol·licitada per l'Ajuntament, podrà acreditar la seua solvència tècnica i professional basant-se en la solvència d'altres entitats, amb independència dels vincles jurídics que tinguen establits entre ells; haurà de demostrar en este cas davant de l'Ajuntament que disposarà dels mitjans necessaris per a l'execució del programa d'actuació integrada, presentant els compromisos o documents d'anàloga naturalesa que hagen subscrit entre ambdós. El que s'ha dit adés s'aplicarà, en tot cas, quan concórrega a la licitació una agrupació d'interés urbanístic.  
3. La justificació de la solvència tècnica i professional de les agrupacions d'interés econòmic, unions temporals d'empreses o altres agrupacions de persones naturals o jurídiques que decidisquen concórrer conjuntament al concurs podrà basar-se en els requisits de solvència d'almenys un dels seus membres.  
XV. Garanties  
1. Garantia provisional. Els que desitgen participar en el procediment de licitació del programa hauran de constituir, en la forma i als efectes previstos en el TRLCAP, una garantia provisional per un import de cent tretze mil tres-cents vint-i-tres euros i quaranta-huit cèntims (113.323,48 €), equivalent al 2% de l'estimació aproximada de les càrregues del programa.  
La garantia provisional respondrà del manteniment de les propostes de programa efectuades pels licitadors, i de la proposta de l'adjudicatari fins a la formalització del contracte per al desenvolupament i execució dels programes d'actuació integrada. Esta garantia serà confiscada a aquells licitadors que retiren justificadament la seua proposició abans de l'adjudicació definitiva.  
2. Garantia definitiva. Es constituirà en la forma i als efectes previstos en el TRLCAP; s'estableix en un 10% del valor de les càrregues d'urbanització, IVA no inclòs, del programa d'actuació integrada aprovat. S'ingressarà en el termini màxim de 15 dies comptadors des de la notificació de l'acord d'aprovació i adjudicació del programa. Pertocarà elevar la garantia definitiva al 20% en els supòsits d'aprovació del programes d'actuació integrada en els quals les càrregues urbanístiques es troben incurses en presumpció de temeritat calculada en els termes establits en la legislació de contractes de les administracions públiques.  
XVI. Model de proposició que han de presentar els interessats  
(Nom i cognoms) ?, major d'edat, veí/ïna d ?, amb domicili a ?, província ?, i amb DNI/NIF número ?, actuant en nom propi (o en representació de ...) ?, amb domicili social a -  
EXPOSE   
Que assabentat de les bases particulars que regeixen per a l'adjudicació del Programa d'Actuació Integrada del Sector Número 11, en sòl urbanitzable industrial, sense ordenació detallada, del Pla General d'Ordenació Urbana de Sant Joan de Moró, presente la documentació següent:   
- Alternativa tècnica.  
- Proposició juridicoeconòmica.   
- Documents específics indicats en l'article 133 de la LUV.  
Per això, SOL·LICITE  
Ser admés a tràmit la documentació que adjunte.   
Lloc, data i firma.  
XVII. Presentació de proposicions  
1. Les persones que desitgen prendre part en la licitació hauran de presentar-les en el Registre General de l'Ajuntament de Sant Joan de Moró, siti en la plaça de l'Ajuntament, s/n, en el termini de tres mesos, comptadors des de la data de l'enviament de l'anunci de licitació al Diari Oficial de la Unió Europea, i en horari de 09.00 a 14.00 hores.  
Les proposicions presentades per cada concursant per al desenvolupament del sector estaran integrades per tres sobres separats, identificats en el seu exterior amb la indicació de la licitació a què es concorre i firmats pel licitador o persona que el represente, i on s'identifiquen el nom i cognoms o raó social del proponent, incloent la següent documentació en idioma castellà o valencià:  
Sobre A. Alternativa tècnica, es presentarà obert la part que s'haja sotmés a informació pública i tancat la resta del seu contingut, i addicionalment en suport informàtic.  
Sobre B. Proposició juridicoeconòmica, es presentarà en sobre tancat.  
La documentació que es troba en poder d'estos sobres serà objecte de valoració a l'efecte d'aprovació del programa i adjudicació de la condició d'urbanitzador.  
Sobre C. Es presentarà, tancat i segellat, amb el títol de Documentació administrativa, i contindrà la documentació següent:  
A) Si concorre una societat mercantil, haurà de presentar una escriptura de constitució o de modificació, si pertoca, inscrita en el Registre Mercantil. Si es tracta d'una agrupació d'interés urbanístic, es presentarà una escriptura pública de constitució, així com la inscripció en el Registre d'agrupacions d'Interés Urbanístic dependent de la conselleria competent en urbanisme.  
B) Els qui compareguen o firmen proposicions, en nom d'un altre o en representació de societat o persona jurídica, presentaran una escriptura de poder inscrita, si pertoca, en el Registre Mercantil o registre públic corresponent.  
C) Quan l'oferent actue en nom propi i siga empresa individual, haurà de presentar el DNI o una fotocòpia legalitzada d'este.  
D) Resguard acreditatiu d'haver constituït la garantia provisional en els termes exigits en la base XV.  
E) Declaració responsable de no estar incurs en cap de les prohibicions per a contractar establides per la legislació reguladora de la contractació administrativa, incloent trobar-se al corrent en el compliment de les obligacions tributàries i amb la Seguretat Social imposades per les disposicions vigents.  
F) Els documents que acrediten els requisits de solvència tècnica i professional, econòmica i financera  
G) Els concursants estrangers hauran d'adjuntar una declaració de sotmetiment exprés a la jurisdicció dels jutjats i tribunals espanyols de qualsevol ordre, per a totes les incidències que, de manera directa o indirecta, pogueren sorgir durant el procediment d'adjudicació i durant el desenvolupament i execució del programa d'actuació integrada, amb renúncia expressa, si pertoca, al fur jurisdiccional estranger que poguera correspondre'ls.  
H) Declaració jurada o acta notarial acreditativa d'haver-se practicat o intentat practicar els avisos a què es refereix l'article 134.4. En tot cas, amb caràcter previ a l'adjudicació, l'Ajuntament requerirà a l'adjudicatari proposat la justificació documental íntegra d'estes qüestions.  
I) En cas de concórrer a la licitació unes quantes empreses, compromeses a la constitució d'una unió temporal, cada una d'elles haurà d'acreditar la seua personalitat jurídica i capacitat, indicant els noms i circumstàncies dels empresaris que subscriuen les proposicions, la participació de cada una d'elles, i designant la persona o entitat que, durant la vigència del contracte, ha d'exercir la representació de la unió davant de l'administració, així com el compromís formal de constituir-se en unió temporal d'empreses en cas de resultar adjudicataris.  
2. Cada concursant podrà presentar una única variant; no subscriure cap proposta en unió temporal amb altres si ja ho ha fet individualment o figura en més d'una agrupació. L'incompliment d'estes normes comportarà la no-admissió de totes les propostes de programa presentades per este.  
3. Si l'últim dia del termini de presentació de proposicions coincideix en dissabte, diumenge o festiu, el termini es prolongarà fins al següent dia hàbil.  
4. Així mateix, els licitadors hauran d'incorporar a les seues propostes de programa una acta notarial acreditativa del sotmetiment a informació pública pel termini d'un mes dels documents establits en l'article 293.1 i 307 del Reglament d'Ordenació i Gestió Territorial i Urbanística. A este efecte, els concursants protocol·litzaran els documents assenyalats anteriorment per mitjà d'una acta autoritzada per un notari amb competència territorial en el municipi afectat i en depositarà una còpia en la seu de l'Ajuntament, exposant-los al públic pels seus propis mitjans, inserint un anunci en el Diari Oficial de la Comunitat Valenciana i en un diari no oficial d'àmplia difusió en la localitat, només a l'efecte de la presentació d'al·legacions.  
5. Si l'últim dia del termini de presentació de proposicions coincideix en dissabte, diumenge o festiu, el termini es prolongarà fins al següent dia hàbil.  
XVIII. Contingut mínim de l'alternativa tècnica  
L'alternativa tècnica del programa d'actuació integrada tindrà el contingut següent:  
A) Pla parcial del sector objecte de programació, en què necessàriament s'inclouran les modificacions de l'ordenació detallada que es recullen en la base VI d'estes bases.   
L'esmentat document de planejament haurà d'anar acompanyat necessàriament de la documentació següent:  
- Estudi d'integració paisatgística.  
- Estudi acústic.  
- Estudi de trànsit.  
- Memòria de sostenibilitat econòmica.  
- S'haurà d'exposar al públic, junt amb l'alternativa tècnica, una còpia segellada del document pel qual se sol·liciten els informes sectorials necessaris per a l'actuació proposada.  
B) Àmbit de l'actuació: coincidirà amb el sector 11, sòl urbanitzable industrial sense ordenació detallada, del PGOU.  
C) Justificació del compliment de les condicions d'integració de l'actuació amb l'entorn.  
D) Existència o no d'agrupació d'interés urbanístic i, si pertoca, estatuts i acords socials d'esta.  
E) Terminis que es proposen per al desenvolupament de l'actuació, determinant-se tant el corresponent a les obres d'urbanització com a les obres d'edificació dels solars resultants.  
F) Projecte d'urbanització.  
G) Enunciat dels objectius complementaris que es proposen d'acord amb el que disposa la Llei Urbanística Valenciana.  
H) Mesures de control de qualitat i compliment de les normes de qualitat ambiental, si pertoca.  
I) Inventari preliminar d'aquelles construccions, plantacions i instal·lacions la demolició, destrucció o eradicació de les quals exigisca la urbanització.  
J) Estimació preliminar i general d'aquelles despeses d'urbanització variables l'import de les qual, fins i tot sent transferibles als propietaris, no es puga determinar per la concurrència d'ofertes.  
XIX. Proposició juridicoeconòmica.  
1. La proposició juridicoeconòmica es presentarà en plica tancada, havent d'incloure necessàriament la documentació relativa als aspectes següents:   
A) Regulació de les relacions de l'urbanitzador i els propietaris i, en particular, la modalitat de retribució al promotor i informació suficient que permeta als propietaris conéixer les conseqüències econòmiques que comporte per a ells la proposta i l'elecció de cada modalitat de retribució.  
B) Expressió de les magnituds urbanístiques rellevants establides pel planejament que incidisquen en la determinació dels drets d'adjudicació, com ara parcel·la mínima de resultat, aprofitament subjectiu i superfície mínima de terreny d'origen necessari per a resultar adjudicatari d'una parcel·la resultant o de quota indivisa.  
C) Acreditació de la titularitat i identificació gràfica i registral dels terrenys, dins de l'àmbit de l'actuació i a disposició de l'urbanitzador, siguen de la seua propietat o d'altres propietaris amb qui tinga contracte suficient, que hagen de quedar afectes, amb garantia real inscrita en el Registre de la Propietat, al compliment de les obligacions pròpies del dit urbanitzador, en ocasió de la firma del contracte, per a assegurar l'execució dels objectius imprescindibles o complementaris del programa. L'afecció es traslladarà a les finques resultants que s'adjudiquen després de la reparcel·lació.  
D) Full resum de les dades econòmiques rellevants segons el model que s'aprove reglamentàriament.   
E) Descripció dels següents elements economicofinancers relatius a les càrregues urbanístiques:  
a) Pressupost de licitació de l'obra d'urbanització: amb l'abast previst en l'article 168.1.a i b) de la Llei Urbanística Valenciana.  
b) Cost de projectes: cost de redacció i direcció dels projectes tècnics, especificant cada projecte, a què es referix l'article 168.1.c de la Llei Urbanística Valenciana.   
c) Despeses de gestió: despeses de gestió de l'urbanitzador, calculades en un percentatge del que represente la suma de les partides corresponents a conceptes anteriors.  
d) Benefici de l'urbanitzador: benefici empresarial de l'urbanitzador, calculat en un percentatge de la suma dels conceptes expressats en els apartats anteriors, que, en cap cas, podrà superar el 10%.  
e) Càrregues d'urbanització: càrregues d'urbanització que l'urbanitzador es compromet a transferir, com a màxim, als propietaris afectats pels conceptes anteriorment expressats.  
f) Coeficient de canvi: part alíquota de l'aprofitament objectiu, expressada en tant per u, que correspon a l'urbanitzador en concepte de retribució en sòl per les càrregues d'urbanització, aplicable respecte als propietaris acollits a esta dita modalitat de retribució.  
g) Preu del sòl a l'efecte de canvi: preu del sòl a què, en coherència amb el coeficient de canvi, es descomptaran de les càrregues d'urbanització els terrenys d'aquells propietaris que retribuïsquen amb estos l'urbanitzador.  
h) Finançament: condicions de finançament oferides per l'urbanitzador per al pagament de les quotes d'urbanització a aquells propietaris que s'hi acullen i, si pertoca, amb el suport d'una entitat financera degudament registrada.  
F) Informació sobre la possibilitat d'optar per la modalitat de retribució en diners, i mode, condicions i termini per a l'exercici d'eixa opció de retribució.  
G) Estimació preliminar de la repercussió unitària per metre quadrat de les despeses variables i de la indemnització individualitzada que corresponga als interessats per construccions i plantacions que hagen de desaparéixer o per altres conceptes.  
2. La proposició juridicoeconòmica es presentarà degudament firmada i datada.  
3. No s'acceptaran aquelles proposicions que tinguen omissions, errors o ratllades que impedisquen conéixer clarament tot allò que l'Ajuntament estime fonamental per a la proposició juridicoeconòmica.  
XX. Admissibilitat de variants   
1. Únicament es consideraran variants les modificacions de caràcter tècnic i mai les de caràcter econòmic.  
2. No es consideraran variants, i per això seran admissibles en tot cas, les modificacions de l'àmbit territorial que suposen mers retocs o ajustos de detall en algun punt perimetral de l'actuació o de les seues connexions viàries, o quan el terreny afegit, per la seua escassa dimensió, no siga tècnicament susceptible de programació autònoma.  
3. Cada aspirant a urbanitzador podrà presentar una única variant.  
4. La presentació d'una variant en cap cas legitimarà la presentació  
 d'una nova proposició juridicoeconòmica.   
5. L'Ajuntament podrà triar, d'entre l'alternativa original i la variada, aquella que millor satisfaça els interessos públics, aplicant-se-li la proposició juridicoeconòmica formulada i sense poder modificar en cap cas el contingut de les bases particulars.  
6. No s'entendrà com a alternativa tècnica l'avanç de planejament que formule qui inste la iniciació del procediment de programació. En conseqüència, el referit aspirant podrà presentar una alternativa tècnica, que no es considerarà variant del seu avanç de programació; tot això respecte del que disposen les bases generals i particulars que regulen el procediment.   
XXI. Criteris d'adjudicació  
1. Es valoraran de forma independent l'alternativa tècnica i la proposició juridicoeconòmica, d'acord amb els següents criteris ordenats de manera decreixent:   
a) Alternativa tècnica:  
1. La qualitat tècnica de l'ordenació proposada: este criteri representarà un 50 per cent de la valoració de l'alternativa tècnica.  
2. La resolució adequada de la integració en el seu entorn. S'entén per integració aquelles solucions de connexió global de l'àmbit a tot tipus d'infraestructures generals existents o previstes que atenguen millor les necessitats que l'àmbit nou demandarà o generarà. Les qüestions referides a la integració en l'entorn dels nous espais, localització d'usos i la seua distribució ja s'entenen incloses en l'apartat 1.  
3. La millor estructuració de dotacions públiques i espais lliures.  
Els criteris establits en els números 2 i 3 anteriors es valoraran conjuntament, representant un 20 per cent de la valoració de l'alternativa tècnica.  
4. La qualitat tècnica de les resolucions proposades per a la urbanització en el projecte d'urbanització: este criteri representarà un 10 per cent de la valoració de l'alternativa tècnica.  
5. Inversió en programes de restauració paisatgista o imatge urbana dins de l'àmbit del programa, com a objectius complementaris d'este, d'acord amb les directrius establides en els articles 30 a 35 de la Llei 4/2004, de 30 de juny, de la Generalitat, d'Ordenació de Territori i Protecció del Paisatge. Este criteri representarà un 10 per cent de la valoració de l'alternativa tècnica.  
6. Termini d'execució del programa d'actuació integrada.  
7. Compromís d'edificació simultània a la urbanització d'un percentatge dels solars resultants de l'actuació per damunt del mínim legalment exigible.  
8. Compromisos addicionals assumits voluntàriament i a càrrec seu per l'urbanitzador.  
9. Mitjans per al control de cada una de les prestacions que constitueixen l'objecte del programa.  
Els criteris establits en els números 6, 7, 8 i 9 anteriors representaran en conjunt un 10 per cent de la puntuació total de l'alternativa tècnica.  
Només es procedirà a l'obertura de la proposició juridicoeconòmica d'aquells aspirants que hagen aconseguit com a mínim el 30 per cent dels punts possibles de l'alternativa tècnica.  
b) Proposició juridicoeconòmica:  
1. Menor import de les càrregues d'urbanització respecte de referències de quadres de preus de pràctica usual de les càrregues d'urbanització, expressat en euros per metre quadrat d'edificabilitat: este criteri representarà un 30 per cent de la valoració de la proposició juridicoeconòmica.  
2. La valoració dels terrenys a l'efecte de fixar el coeficient de canvi a l'efecte de pagament en terreny i la menor proporció de solars o aprofitament que hagen de ser posats a disposició de l'urbanitzador per mitjà de reparcel·lació forçosa com a retribució a compte de tercers amb els qui no tinga contracte suficient: este criteri representarà un 30 per cent de la valoració de la proposició juridicoeconòmica.  
3. Major proporció de terrenys propis o d'associats que hagen de quedar afectes, amb garantia real inscrita en el Registre de la Propietat, al compliment de les obligacions especials d'edificació derivades de l'aprovació del programa representarà entre un 35 per cent de la valoració de la proposició juridicoeconòmica.  
4. Compromisos financers per a l'execució de les obligacions complementàries assumides voluntàriament i a costa seu per l'urbanitzador: este criteri representarà un 5 per cent.  
D'acord amb el que estableix l'article 312 del Reglament de la Llei Urbanística Valenciana, la puntuació de l'alternativa tècnica i de l'instrument de planejament representarà el 60 per cent de la valoració total, i la proposició juridicoeconòmica el 40 per cent.  
XXII. Adjudicació del programa  
1. Serà condició necessària per a l'adjudicació del present programa, la simultània adjudicació del Programa d'Actuació Integrada del Sector 9.   
La no programació de l'esmentat sector 9 comportarà la no-programació del present sector i l'arxivament de les actuacions, sense dret a cap indemnització per les despeses ocasionades per la redacció de projectes.   
2. El programa d'actuació integrada s'aprovarà condicionat a l'efectiva realització de les obres assenyalades en la base IV.   
3. Amb anterioritat a la firma del contracte amb l'Ajuntament, l'adjudicatari del programa d'actuació integrada haurà de presentar un resguard acreditatiu d'haver constituït la garantia definitiva en els termes que preveu la base XV de les presents bases particulars i aportar un certificat positiu de trobar-se al corrent de les seues obligacions tributàries i amb la Seguretat Social.  
XXIII. Formalització del contracte  
1. En el termini d'un mes a partir de la notificació de l'acord d'aprovació i adjudicació del programa d'actuació integrada a l'adjudicatari, es procedirà a la formalització en un document administratiu del contracte per al desenvolupament i execució del programa d'actuació integrada. El document de formalització serà firmat per l'alcalde, l'urbanitzador i el secretari de la corporació a l'efecte de fedatari públic, adjuntant-hi un exemplar de les bases particulars de programació.  
2. El contracte podrà elevar-se a escriptura pública quan ho sol·licite alguna de les parts. En tot cas, les despeses derivades del seu atorgament seran assumides per l'urbanitzador.  
3. Si per una causa imputable a l'urbanitzador no poguera formalitzar-se el contracte dins del termini indicat, l'Ajuntament podria acordar-ne la resolució, seguint a este efecte el procediment establit en el Text Refós de la Llei de Contractes de les Administracions Públiques.   
XXIV. Dictamen del Consell del Territori i Paisatge  
D'acord amb el que estableix l'article 136.4 de la LUV, no serà necessari el dictamen del Consell del Territori i del Paisatge.  
XXV. Compliment  
1. El contracte s'entendrà complit amb motiu de l'adequada execució de la totalitat de les prestacions que s'hi inclouen, i s'extingirà una vegada l'urbanitzador haja procedit al seu total compliment mitjançant la recepció de les obres d'urbanització a favor de l'Ajuntament.  
2. Una vegada finalitzades les obres d'urbanització, l'urbanitzador realitzarà un oferiment formal a l'Ajuntament de la recepció de les obres d'urbanització, amb la remissió prèvia per l'urbanitzador de tots els certificats d'obres, les factures emeses per l'empresari constructor i la documentació que justifique el pagament efectiu de les obres.  
3. Perquè puga operar la recepció definitiva de les obres, de forma tàcita o expressa, haurà d'haver-se liquidat prèviament i definitivament el programa.  
4. L'Ajuntament disposarà d'un termini de tres mesos per a inspeccionar les obres d'urbanització i, si pertoca, requerir a l'urbanitzador l'esmena d'aquelles deficiències observades, amb la indicació del termini per al seu compliment, que es consignarà en una acta de recepció provisional. A l'acte de recepció assistiran, en tot cas, un facultatiu designat per l'Ajuntament, el facultatiu encarregat de la direcció de les obres, l'urbanitzador i el contractista, ambdós assistits, si ho estimen oportú, per un facultatiu.  
Una vegada esmenades les deficiències apreciades, l'Ajuntament estendrà una acta de recepció definitiva que acreditarà el compliment del contracte i la seua extinció, i començarà llavors el termini de garantia.  
5. La recepció de les obres d'urbanització s'entendrà produïda als tres mesos del seu oferiment formal a l'Ajuntament sense una resposta administrativa expressa, o des que queden obertes a l'ús públic.   
6. El termini de garantia serà de dotze mesos des del moment que s'entenguen rebudes per l'Ajuntament. Durant eixe període, el contractista respondrà dels defectes constructius que s'hi manifesten. Finalitzat este període, pertocarà la devolució de les garanties prestades per l'adjudicatari.  
XXVI. Resolució   
1. Són causes de resolució del contracte les previstes en el Text Refós de la Llei de Contractes de les Administracions Públiques, així com les derivades de la incapacitat legal sobrevinguda de l'urbanitzador i les altres previstes en la legislació general aplicable a les seues relacions amb l'administració.  
2. Són també causes de resolució dels contractes les següents:  
a) La mort o incapacitat sobrevinguda de l'urbanitzador o l'extinció de la seua personalitat jurídica.  
b) La declaració de fallida, de suspensió de pagaments, de concurs de creditors o d'insolvent fallit en qualsevol procediment o l'acord de quitament i espera.  
c) La falta de prestació en termini de la garantia definitiva.  
d) La no-formalització del contracte dins del termini.  
e) La demora injustificada en el compliment dels terminis fixats en les bases generals i particulars de programació, i la resta de terminis establits en la Llei Urbanística Valenciana i les normes que la despleguen.  
f) La inactivitat injustificada de l'urbanitzador durant un període de sis mesos consecutius o nou alterns en el desenvolupament i execució del programa d'actuació. S'entendrà produïda la inactivitat o l'abandó quan el desenvolupament i execució del programa d'actuació haja deixat de desenvolupar-se o no es desenvolupe amb la regularitat adequada o amb els mitjans humans o materials precisos per a la seua normal execució dins del termini. No obstant això, quan es done este supòsit, l'Ajuntament, abans de procedir a la resolució, requerirà a l'urbanitzador perquè regularitze la situació en el termini de cinc dies a comptar des del requeriment, llevat que la precisió de la seua execució exigisca un termini major.  
g) La imposició d'alguna sanció a l'urbanitzador per infraccions urbanístiques o mediambientals greus o molt greus en relació amb l'àmbit programat serà causa de resolució del contracte. A este efecte, es requerirà que la resolució del corresponent expedient sancionador haja guanyat fermesa o haja posat fi a la via administrativa.  
h) L'obstaculització per l'urbanitzador de l'exercici dels drets i deures urbanístics dels afectats per la programació. S'entén inclòs dins d'esta causa de resolució l'incompliment per l'urbanitzador de l'obligació de facilitar informació perquè els propietaris puguen optar per la modalitat de retribució i perquè estos puguen exercir plenament els drets que la Llei Urbanística Valenciana els atorga.  
i) La resolució anticipada de l'adjudicació per a la seua gestió directa per causa justificada d'interés públic, sense perjudici de les compensacions econòmiques que això comporte i que haurà d'avaluar l'acord corresponent.  
j) La suspensió de llicències en l'àmbit programat, l'aprovació de plans o projectes incompatibles amb el desenvolupament del programa, així com les resolucions administratives que impedisquen prosseguir-lo o en paralitzen el desenvolupament material o econòmic per inactivitat de l'administració durant més de sis mesos i de manera rellevant; l'urbanitzador tindrà dret a instar la resolució amb les compensacions procedents.  
k) La renúncia de l'urbanitzador davant d'una retaxació de càrregues fundada en una causa legal que implique un increment de l'import de les càrregues previst en la proposició juridicoeconòmica superior al 20 per 100.  
l) La realització per l'urbanitzador de pràctiques manifestament restrictives de la competència en el mercat immobiliari relacionades amb el programa d'actuació. S'entendrà per pràctiques manifestament restrictives de la competència la inobservança de les regles d'exclusió d'entitats en la selecció de l'empresari constructor, els acords de repartiment de mercat i aquelles altres que, d'alguna altra manera, defrauden o falsegen la lliure competència.  
ll) El descobriment de condicions territorials no tingudes en compte en el moment d'acordar el programa d'actuació i que facen legalment inviable la prossecució d'esta, sense perjudici de les compensacions que pertoquen, si és procedent, o de la possibilitat d'esmenar les seues previsions, si això fóra possible, sense desvirtuar substancialment estes.   
m) Incórrer el contractista, durant la vigència del contracte, en alguna de les prohibicions de contractar previstes en l'article 20 de la Llei de Contractes de les Administracions Públiques.  
n) Les reiterades deficiències en l'execució del contracte.  
o) L'incompliment greu dels deures essencials de l'urbanitzador directament imposats per esta llei.  
p) L'incompliment d'alguns dels compromisos oferits.  
q) La caducitat del programa per transcurs del termini total per a desenvolupar-lo i, si pertoca, la pròrroga.  
r) El mutu acord entre l'Ajuntament i l'urbanitzador, sense perjudici de les indemnitzacions que, si pertoca, siguen procedents en benefici dels propietaris de terrenys o altres afectats.  
s) La subcontractació total o parcial de prestacions que siguen objecte del contracte sense l'autorització prèvia expressa de l'Ajuntament.  
t) La suspensió, per causa imputable a l'Ajuntament, de la iniciació del contracte per un termini superior a sis mesos a partir de la data assenyalada en este per al seu començament.  
u) El desistiment o la suspensió del contracte per un termini superior a un any acordada per l'Ajuntament.  
3. Per a la resolució del contracte entre l'Ajuntament i l'urbanitzador serà preceptiva la prèvia emissió d'un informe favorable pel Consell del Territori i el Paisatge.  
4. L'Ajuntament, quan resolga l'adjudicació, podrà acordar que l'urbanitzador continue l'execució del programa sota les seues mateixes condicions, durant el temps indispensable per a evitar perjudicis a l'interés públic.  
5. La resolució de l'adjudicació serà acordada per l'Ajuntament, amb l'audiència prèvia a l'urbanitzador per un termini de 10 dies hàbils, i amb el dictamen previ del Consell del Territori i el Paisatge, que podrà ser instat també per l'urbanitzador. Sense perjudici de les responsabilitats econòmiques que pertoquen, això determinarà la cancel·lació de la programació i la subjecció de l'àmbit de l'actuació al règim del sòl urbanitzable sense programació.  
XXVII. Taxes  
Resultaran aplicables en l'actuació urbanística que es regula mitjançant les presents bases particulars, la taxa per la tramitació de programes d'actuació integrada i la taxa per la tramitació de les actuacions i expedients urbanístics per a l'adjudicació de programes que regisquen en el terme municipal de Sant Joan de Moró.  
XXVIII. Prerrogatives de l'administració  
L'Ajuntament ostenta totes les prerrogatives que, en general, reconeix la legislació de contractes de les administracions públiques, entre estes, les d'interpretar el present contracte administratiu especial, resoldre els dubtes que n'oferisca el compliment, modificar els termes de l'adjudicació per causes imprevistes o no previstes en les presents bases i que siguen d'interés públic, acordar la seua resolució i determinar-ne els efectes.  
  
  
  
  
\* \* \* \* \*  
  
XXIX. Jurisdicció competent  
És competent l'ordre jurisdiccional contenciós administratiu per a conéixer de les qüestions que puguen suscitar-se en la preparació, resolució, i execució del contracte administratiu especial entre l'administració i l'agent urbanitzador seleccionat en pública concurrència.   
Sant Joan de Moró, 8 de febrer de 2008.- L'alcalde: Vicente Sales Renau.  
ANNEX I  
Sector 11 (industrial)   
Sòl urbanitzable industrial sense detallar  
Superfície: 275.833 m²s  
  
  
  
ANNEX II  
Instància de documentació mínima   
que ha de contindre el projecte d'urbanització  
La relació de documents indicada haurà de figurar obligatòriament en el projecte que es presente.  
Aquells apartats que no siguen necessaris o no corresponguen al projecte que es presente (segons criteri del tècnic projectista) portaran el títol d'este i la frase: «No pertoca», seguida de la justificació de la seua no-procedència. Haurà d'indicar-se amb una creu (X) en les caselles inicials la documentació que s'aporta.  
Dades del projecte   
Títol: Exp. Núm.:   
   
1. Memòria descriptiva de les característiques de les obres   
1 Índex   
2 Iniciativa del projecte   
3 Objecte del projecte   
4 Localització de les obres. Àmbit i superfícies.   
5 Descripció de l'estat actual.   
6 Descripció de les obres d'urbanització   
6.1 Demolicions   
6.2 Desmunts, moviments de terra, explanacions   
6.2.1 Estudi geotècnic   
6.3 Reposicions   
6.4 Xarxa de sanejament i pluvials   
6.5 Xarxa d'aigua potable   
6.6 Viari, ferms i paviments   
6.7 Senyalització   
6.8 Instal·lació d'energia elèctrica   
6.9 Instal·lació de telecomunicació   
6.10 Instal·lació de gas   
6.11 Zones verdes, xarxa de reg i mobiliari urbà   
6.12 Recollida de residus sòlids urbans (RSU)   
7 Criteris per a la dotació de serveis   
8 Coordinació amb altres entitats o companyies de servei   
9 Pressupost   
10 Consideracions finals   
11 Caràcter d'obra completa   
Altres apartats que considere el redactor- Si formen part dels anteriors seran subconjunts dels punts indicats; si no, s'aportaran seguint la numeració. S'hauran d'especificar en el punt 1 de la memòria, Índex.   
2. Annexos a la memòria   
2.1. Annexos descriptius de les obres   
A-1 Annex de demolicions   
A-2 Annex de desmuntes, moviments de terra, explanacions   
A-3 Annex de reposicions   
A-4 Annex de xarxa de sanejament i pluvials   
A-5 Annex de xarxa d'aigua potable   
A-6 Annex de viari, ferms i paviments   
A-7 Annex de senyalització   
A-8 Annex d'instal·lació d'energia elèctrica (s/ ordes de conselleria d'Indústria)  
A-8.1 Xarxa de mitjana tensió   
A-8.2 Centres de transformació   
A-8.3 Xarxa de baixa tensió   
A-8.4 Enllumenat públic   
A-9 Annex d'instal·lació de telecomunicació   
A-10 Annex d'instal·lació gasística   
A-11 Annex de zones verdes, xarxa de reg i mobiliari urbà   
2.2. Altres annexos a la memòria   
A-12 Annex de justificació de preus   
A-13 Annex de programa de treballs   
A-14 Annex de control de qualitat   
A-15 Estudi de seguretat i salut o annex de seguretat i salut laboral   
Altres que cal especificar (p. ex. projectes de derrocament, d'obres singulars que necessiten projecte, etc.)- Si formen part dels anteriors seran subconjunts dels punts indicats, si, no s'aportaran seguint la numeració. S'hauran d'especificar en el punt 1 de la memòria, Índex.  
3. Documentació gràfica - Plànols   
1 Situació i emplaçament   
2 Estat actual   
2.1 Planejament vigent   
2.2 Topogràfic de l'àmbit i contornada   
2.3 Infraestructures existents i a les quals es connecta (aigua, sanejament, ...)  
2.4 Cadastral   
3 Demolicions i reposicions   
4 Replantejament   
5 Vies   
5.1 Acotació   
5.2 Textures   
5.3 Seccions viàries, detalls i paquets de ferms   
5.4 Pla de rasants   
5.5 Perfils longitudinals dels carrers   
6 Xarxa de sanejament   
6.1 Planta general   
6.2 Perfils longitudinals de la xarxa   
7 Xarxa de pluvials   
7.1 Planta general   
7.2 Perfils longitudinals de la xarxa   
8 Detalls de les xarxes de sanejament i pluvials   
9 Xarxa d'aigua potable   
10 Xarxa/es de telecomunicacions   
11 Xarxa de gas   
12 Senyalització horitzontal i vertical   
13 Xarxa d'enllumenat públic   
14 Xarxa de subministrament d'energia elèctrica en baixa tensió   
15 Xarxa de subministrament d'energia elèctrica en mitjana tensió i alta tensió   
16 Zones verdes   
16.1 Planta i alçats generals de jardineria i mobiliari urbà   
16.2 Pla de paviments, contactes i límits.   
16.3 Xarxa de reg i jardineria. Detalls de la xarxa de reg.   
17 Recollida de residus sòlids urbans (RSU)   
18 Obres civils   
Altres, especificant-los. Si formen part dels anteriors seran subconjunts dels punts indicats, si no, s'aportaran continuant la numeració. S'hauran d'especificar en el punt 1 de la memòria, Índex. Tota la documentació gràfica s'aportarà en suport digitalitzat.  
4. plec de prescripcions tècniques particulars   
1 Definició i abast del plec   
2 Descripció de les obres   
3 Característiques i condicions de materials   
4 Unitats d'obra: execució, mesurament i pagament   
5 Disposicions generals   
Altres especificant-los. Si formen part dels anteriors seran subconjunts dels punts indicats, si no, s'aportaran continuant la numeració. S'hauran d'especificar en el punt 1 de la memòria, Índex.  
5. Pressupost   
1 Mesuraments   
2 Quadre de preus 1   
3 Quadre de preus 2   
4 Pressupost   
Altres especificant-los. Si formen part dels anteriors seran subconjunts dels punts indicats, si no, s'aportaran continuant la numeració. S'hauran d'especificar en el punt 1 de la memòria, Índex.  
Dades del titular   
   
Nom: CIF.: Tel:   
Adreça:   
Representant:   
Dades del tècnic   
Nom: NIF.: Tel:   
Adreça:   
El titular presenta en esta administració la documentació més amunt indicada.   
Sant Joan de Moró, ... d ... de 200...   
Registre d'entrada:  
Firmat: (Firma i segell del titular)